བཀྲ་ཤིས་རྫས་རྟགས་ཀྱི་བཤད་པ་ཁག་ཅིག༄༅།  ། བཀྲ་ཤིས་རྫས་རྟགས་ཀྱི་བཤད་པ་ཁག་ཅིག་བཞུགས་སོ།  །  ༄༅༅།  ། ཨོཾ་སྭསྟི།  བློ་ཆེན་ཀུན་བཟང་ཡེ་ཤེས་མེ་ལོང་ངོས་ལ་ཐུབ་བསྟན་ཆོས་ཀྱི་ཉི་མའི་འོད་རིས་བཀྲ།  ། དགེ་ལེགས་བྱེ་བས་འགྲོ་བློའི་ནད་སེལ་ཡང་དག་རྫོགས་སངས་རྒྱས་དང་འགོག་ལམ་དམ་པའི་ཆོས།  ། དམར་སེར་ལི་ཁྲིའི་གོས་འཆང་བསླབ་གསུམ་རྣམ་དག་རིག་གྲོལ་གཉིས་ལྡན་འཕགས་ཚོགས་དགེ་འདུན་ཏེ།  ། དཀོན་མཆོག་གསུམ་གྱིས་ཤིས་པའི་མཆོག་སྩོལ་སྐྱབས་གསུམ་འདུས་སྐུ་རྣམ་པར་རྒྱལ་བས་རྟག་ཏུ་སྐྱོངས།  ། ཞེས་ཤིས་པ་བརྗོད་པའི་ཚིག་གིས་སྔུན་བསུས་ཏེ་སྐབས་དོན་ཞུ་ཞིང་གསོལ་བ་ནི།  དེ་ཡང་བཤེས་སྤྲིང་ལས།  མཐུན་པ་གྱུར་པའི་ཡུལ་ན་གནས་པ་དང་།  ། སྐྱེས་བུ་དམ་པ་ལ་ནི་བརྟེན་པ་དང་།  ། བདག་ཉིད་ལེགས་སྨོན་སྔོན་ཡང་བསོད་ནམས་ཏེ།  ། འཁོར་ལོ་ཆེན་པོ་བཞི་ནི་ཁྱོད་ལ་མངའ།  ། ཞེས་གསུངས་པ་ལྟར།  ལེགས་བྱས་རྟེན་(༡༦༤)འབྲེལ་ཕུན་སུམ་ཚོགས་པའི་འཁོར་ལོ་བཞི་ལྡན་ཐེག་པ་མཆོག་གི་ཤིང་རྟས་དོན་གཉིས་ཕུན་ཚོགས་རྣམ་གྲོལ་ནོར་བུའི་གླིང་དུ་ཕྱིན་པར་བྱེད་པ་ནི་བཀྲ་ཤིས་ཀུན་གྱི་མཆོག་དང་གཙོ་བོར་གསུངས་ཏེ།  མཚན་ཡང་དག་པར་བརྗོད་པ་ལས།  ཆོས་ཤེས་བཀྲ་ཤིས་བཀྲ་ཤིས་འབྱུང་།  ། བཀྲ་ཤིས་ཀུན་གྱི་བཀྲ་ཤིས་པ།  ། གྲགས་པའི་བཀྲ་ཤིས་སྙན་གྲགས་དགེ།  ། ཞེས་ཆོས་ཀྱི་བླང་དོར་ཤེས་བཞིན་ལག་ཏུ་བླངས་པ་ལ་བརྟེན་ནས་ཚེ་འདིར་བཀྲ་ཤིས་ཤིང་།  ཚེ་རབས་ཕྱི་མ་རྣམས་སུ་ཡང་བཀྲ་ཤིས་དང་།  བདེ་སྐྱིད་ཕྱོགས་རེ་ཙམ་མ་ཡིན་པ་ཚེ་བསོད་ཆོས་སྲིད།  གནས་སྐབས་དང་མཐར་ཐུག་གི་བཀྲ་ཤིས་ཀུན་གྱི་ཤིས་པ་དང་བདེ་ལེགས་སུ་འགྱུར་ཞིང་།  ཕུན་སུམ་ཚོགས་པའི་སྒོ་ཕྱོགས་ཀུན་ཏུ་ཁྱབ་པ་ལ་སུས་ཀྱང་སྨད་དུ་མེད་པས་བཀྲ་ཤིས་པ།  དེ་ལྟ་བུའི་སྙན་གྲགས་ཀྱི་ཡིད་འཕྲོག་པའི་སྐྱེ་བོ་བློ་ལྡན་ཀུན་ཀྱང་དེའི་རྗེས་སུ་ཞུགས་ཏེ།  ཆོས་ཀྱི་ལམ་ལ་གཞོལ་བའི་རང་གཞན་ཀུན་ལ་དགེ་བར་འགྱུར་བ་སོགས་མདོར་ན་ལེགས་བྱས་ཀྱི་རྟེན་འབྲེལ་གཅིག་ལས་གཅིག་བྱུང་བའི་ལུ་གུ་རྒྱུད་དུ་འབྲེལ་བས་ནམ་ཡང་ཉམས་པ་མེད་པ་གོང་ནས་གོང་འཕེལ་དུ་འགྱུར་བའི་རྟེན་འབྲེལ་ཕུན་ཚོགས་ཆོས་ཀྱི་གནས་ལུགས་ཇི་ལྟ་བ་བཞིན་གཤེགས་པའི་ཡེ་ཤེས་ཀྱི་ཚོགས་དང་།  བཀྲ་ཤིས་པའི་དགེ་མཚན་རླབས་པོ་ཆེའི་བསོད་ནམས་ཀྱི་ཚོགས་ཡོངས་སུ་རྫོགས་པའི་རྒྱལ་བ་རྣམས་ཀྱི་ཐུགས་རྗེས་བདེན་སྟོབས་བརྗོད་ན་སྣོད་བཅུད་ཀྱི་འཇིག་རྟེན་སྣ་ཚོགས་སུ་བསྒྱུར་ནུས་པའི་ཚུལ་ནི།  དཔལ་ལྡན་ཟླ་བས།  དག་པ་འདི་ནི་བཞེད་པ་འཇུག་པ་ཡིས།  ། རྡུལ་ཅིག་ཡུལ་ལ་མཁའ་གཏུགས་འཇིག་རྟེན་དང་།  ། འཇིག་རྟེན་མཐའ་ཡས་ཕྱོགས་ཁྱབ་རྡུལ་སྟོན་མོད།  ། རྡུལ་རགས་མི་འགྱུར་འཇིག་རྟེན་ཕྲར་མི་འགྱུར།  ། ཞེས་གསུངས་པའི་ཕྱིར།  དེ་ལྟར་གདུལ་བྱ་རྣམས་ལ་ཕན་པའི་བཞེད་དགོངས་ཁྱད་པར་ཅན་གྱི་སྒོ་ནས་བདེན་ཚིག་གིས་བཀྲ་ཤིས་པའི་རྫས་སུ་བྱིན་གྱིས་རླབས་པ་བཀྲ་ཤིས་རྫས་བརྒྱད་དུ་གྲགས་པ་འདི་རྣམས་ཆོས་ཅན་ཟག་མེད་ཡེ་ཤེས་ཀྱི་སྣང་བ་དང་།  ཆོས་ཉིད་དག་པ་གཉིས་ལྡན་གྱི་ངོ་བོ་ཐ་མི་དད་དུ་གསུངས་པ་ལས།  སྐབས་འདིར་ཡང་མེ་ལོང་(༡༦༥)གིས་རང་དོན་ཕུན་སུམ་ཚོགས་པའི་རྟེན་འབྲེལ་ལྷག་མ་རྣམས་ཀྱིས་གཞན་དོན་ཕུན་སུམ་ཚོགས་པའི་རྟེན་འབྲེལ་འགྲིག་ཚུལ་མེ་ལོང་གཡའ་དག་པ་དང་།  གཟུགས་བརྙན་སྣ་ཚོགས་འཆར་བའི་ཁྱད་ཆོས་གཉིས་འཆར་བ་བཞིན་སེམས་ཉིད་རང་བཞིན་གྱི་འོད་གསལ་བའི་སྟེང་དུ་གློ་བུར་གྱི་དྲི་མ་རྣམ་པར་དག་པ་གཉིས་ལྡན་དུ་སོང་བའི་སྤངས་པ་ཕུན་ཚོགས་ངོ་བོ་ཉིད་སྐུ་དང་།  ཟག་མེད་ཡེ་ཤེས་སྡེ་ཚན་ཉེར་གཅིག་སོགས་ཀྱིས་ཆོས་ཐམས་ཅད་རྣམ་པ་ཐམས་ཅད་དུ་མངོན་པར་རྫོགས་པ་བྱང་ཆུབ་པས་སྐད་ཅིག་མ་གཅིག་ལ་ཇི་ལྟ་ཇི་སྙེད་ཀྱི་རྣམ་པ་མཐའ་དག་ཅིག་ཅར་མངོན་སུམ་དུ་གཟིགས་པའི་རྟོགས་པ་ཕུན་ཚོགས་ཡེ་ཤེས་ཆོས་སྐུ་གཉིས་ཀ་སྒྲུབ་པའི་རྟེན་འབྲེལ་གྱི་གནད་ཚང་བ་དེའི་ཕྱིར་སྔོན་བཅོམ་ལྡན་འདས་ཤཱཀྱ་྾།  དེ་བཞིན་དུ་ཕྱག་ཏུ་ཕུལ་བ་ལ་བརྟེན་ནས་མར་གྱུར་སེམས་ཅན་ཐམས་ཅད་ཀྱང་དག་པའི་རྟེན་དང་བརྟེན་པའི་གཟུགས་ཕུང་གི་ཆ་ཐམས་ཅད་རྣམ་སྣང་རྣམ་པར་དག་པའི་མེ་ལོང་ལྟ་བུའི་ཡེ་ཤེས་ཀུན་གྱི་འབྱུང་གནས་སུ་གྱུར་ཚུལ་རྟོགས་པར་བྱ་བའི་ཕྱིར་དུ་མེ་ལོང་གི་རྫས་ལ་བརྟེན་ནས་྾། ༈སྔོན་གཞན་དོན་ཕུན་ཚོགས་འགྲུབ་པའི་རྟེན་འབྲེལ་གྱི་རྫས་གྷིའུ་ཝཾ་྾།  ཐམས་ཅད་ཀྱང་སངས་རྒྱས་ཀྱི་འཕྲིན་ལས་མཐའ་ཡས་པ་བསམ་གྱིས་མི་ཁྱབ་པ་བཞིའི་སྒོ་ནས་སེམས་ཅན་གྱི་དོན་མཛད་པ་ནི་སྔགས་ཀྱི་ཐུན་མོང་མ་ཡིན་པའི་ཁྱད་ཆོས་སུ་གསུངས་པ་དེའི་ཕྱིར་ཞི་རྒྱས་དབང་དྲག་གི་ལས་བཞིའི་ནང་ནས་ཞི་བའི་ལས་ཀྱིས་དུག་གསུམ་གྱི་ནད་ཀུན་དྲུངས་ནས་འབྱིན་ཅིང་།  ཆོས་ཉིད་སྤྲོས་བྲལ་གྱི་དེ་ཁོ་ན་ཉིད་རྟོགས་པའི་ཤེས་རབ་མྱུར་དུ་རྒྱུད་ལ་སྐྱེ་བར་བྱ་བའི་ཕྱིར་དུ་གྷིའུ་ཝཾ་གི་རྫས་྾། ༈སྔོན་྾ལས་ཉོན་ཞི་བར་བྱེད་པའི་རྟེན་འབྲེལ་གྱི་རྫས་ཞོ་྾།  བརྟེན་ནས་རྩི་ཏོག་གི་བཅུད་བསྡུས་པའི་སྙིང་པོ་འོ་མ་དང་།  དེ་བསྐོལ་ཞིང་བསྙལ་བ་སོགས་ཀྱི་ལས་སུ་བྱ་བའི་རིམ་པས་ཞོར་འགྱུར་བ་བཞིན་འཁོར་འདས་ཀུན་གྱི་གཞིར་གྱུར་པ་སེམས་ཀྱི་རང་བཞིན་འོད་གསལ་བ་དེ་ལམ་སྒོམ་པའི་བྱ་བས་རིམ་གྱིས་སྦྱངས་པས་གོང་ནས་གོང་དུ་འཕེལ་ཏེ།  རྒྱལ་བའི་གོ་འཕང་འགྲུབ་པའི་ཚུལ་རྣམ་པ་བཅུ་གཏན་ལ་ཕབ་པ་བཞིན།  སེམས་ཀྱི་ཆོས་དབྱིངས་རང་བཞིན་གནས་རིགས་དེ་ཉིད་སྦྱངས་པ་ལས་སྤྲིན་ནམ་མཁར་ཡལ་བ་བཞིན་ལས་ཉོན་གྱི་དྲི་མ་མཐའ་དག་དེའི་ངང་དུ་ཟད་དེ་སྙིང་པོ་རྣམ་དག་ཡེ་ཤེས་ཀྱི་མཆོག་རྟོགས་པའི་ཕྱིར་དུ་ཞོའི་྾། ༈སྔོན་྾རྒྱས་པའི་ལས་ཚེ་བསོད་ལུང་རྟོགས་ཀྱི་ཡོན་ཏན་ཆོས་སྲིད་ཀྱི་ཆ་གཉིས་སུ་ཡོད་པ་ལས་དང་པོ་ཚེ་སྤེལ་བའི་རྫས་དུར་པ་ཕུལ་ཏེ་྾ཕུལ་བ་ལ་བརྟེན་ནས། (༡༦༦)འཆི་མེད་མཛོད་ལས།  དུར་པ་དང་ནི་ཚིགས་བརྒྱ་པ་ཞེས་སོགས་གསུངས་པ་ལྟར་ཚིགས་རེའི་མཚམས་ནས་མྱུ་གུ་སྐྱེ་བས་གཞན་གྱིས་བརྫིས་པ་དང་བཅད་པ་སོགས་ཀྱིས་འཚེ་བར་མི་ནུས་ཤིང་འཆི་བ་མེད་པའི་རྡོ་རྗེ་སེམས་དཔའ་བཞིན།  སྐབས་འདིའི་དཀྱིལ་འཁོར་གྱི་གཙོ་བོ་མགོན་པོ་ཚེ་མཐའ་ཡས་པ་ལ་བརྟེན་ནས་ཚེ་སྒྲུབ་དང་བློ་འཕེལ་སོགས་ཀྱི་ཡོན་ཏན་རབ་ཏུ་སྒྲུབ་ཅིང་།  འགྲོ་བ་ཡོངས་ཀྱི་སྐྱེ་འཆི་རྒྱུན་ཆད་དུ་བྱེད་པ་དུར་པའི་རྫས་྾། ༈སྔོན་྾གཉིས་པ་བསོད་ནམས་རྒྱས་བྱེད་ཀྱི་རྫས་བིལ་བ་྾།  བརྟེན་ནས་རྟེན་འབྱུང་གི་རྣམ་གཞག་ལ་ཕྲ་རགས་གཉིས་ལས།  རགས་པ་རྒྱུ་དགེ་སྡིག་ལས་འབྲས་བུ་བདེ་སྡུག་འབྱུང་བར་ཡིད་ཆེས་པ་འཇིག་རྟེན་པའི་ཡང་དག་པའི་ལྟ་བ་དང་།  དེའི་སྒོ་ནས་བླང་དོར་གོ་མ་ལོག་པར་བྱེད་པ་དེའི་ཡང་དག་པའི་སྤྱོད་པ་དང་རྟེན་འབྱུང་ཕྲ་མོ་མིང་ཡང་བརྟགས་ཡོད་ཙམ་ལས་རང་གི་ངོ་བོས་གྲུབ་པ་རྡུལ་ཙམ་ཡང་མེད་པར་རྟོགས་པ་ནི་འཇིག་རྟེན་ལས་འདས་པའི་ཡང་དག་པའི་ལྟ་བ་དང་།  དེས་ཟིན་པའི་ཐབས་ཤེས་ཟུང་འབྲེལ་གྱི་ཉམས་ལེན་རྣམས་འཇིག་རྟེན་ལས་འདས་པའི་ཡང་དག་པའི་སྤྱོད་པ་ཀུན་བྱང་ཆུབ་སྙིང་པོ་མཆོག་ཏུ་དག་པར་བྱ་བའི་ཕྱིར་དུ་བིལ་བའི་྾། ༈སྔོན་྾།  ཆོས་ཀྱི་དཔལ་འབྱོར་སྤངས་རྟོགས་ཀྱི་ཡོན་ཏན་རྒྱས་བྱེད་ཀྱི་རྫས་དུང་དཀར་གཡས་འཁྱིལ་྾།  ཕུལ་བ་ལ་བརྟེན་ནས་གང་གི་གསུང་གི་གསང་བའི་གནད་རྣམས་ཐོས་པའི་རྟེན་འབྲེལ་དང་།  ཐོས་དོན་བསམ་པས་སྒྲོ་འདོགས་བཅད་དེ་སྒོམ་བྱུང་གི་ཡེ་ཤེས་རང་གི་ངོས་ནས་གཞན་ལས་སྟོན་ཚུལ་སྨྲ་བ་བླ་ན་མེད་པ་ནི་སངས་རྒྱས་ཀྱི་གོ་འཕང་སྒྲུབ་ཚུལ་ཏེ་བཤད་སྒྲུབ་ཀྱི་བྱ་བ་ལམ་འབྲས་དང་བཅས་པ་ཆ་ཚང་སྟོན་པའི་ཆོས་སྒྲ་སྙན་པོས་ཆོས་མིན་མཐའ་དག་ཟིལ་གྱིས་གནོན་པའི་རྟེན་འབྲེལ་དུང་དཀར་གྱི་རྫས་ལ་བརྟེན་྾། ༈སྔོན་྾།  དབང་གི་འཕྲིན་ལས་སྒྲུབ་པའི་ལི་ཁྲི་྾།  ཕུལ་བ་ལ་བརྟེན་ནས་རྒྱལ་བས་གསུངས་པའི་དབང་གི་ལས་རྣམ་གཞག་མ་ནོར་བ་ཚུལ་བཞིན་དུ་ཉམས་སུ་བླངས་ཏེ་ཆོས་ཚུལ་ཐམས་ཅད་མ་ལུས་པ་དབང་དུ་འདུས་ཤིང་།  ཏིང་ངེ་འཛིན་གྱི་མངོན་ཤེས་སོགས་ཡོན་ཏན་ཁྱད་པར་ཅན་སྒྲུབ་པའི་དབང་གིས་ཕྱི་ནང་གི་མི་མཐུན་ཕྱོགས་ཟིལ་གྱིས་མནན་ཏེ་ཆོས་ཀྱི་རྒྱལ་སྲིད་དང་།  མཁྱེན་སྲིད་བརྟན་པའི་ཕྱིར་དུ་ལི་ཁྲིའི་྾། ༈སྔོན་྾དྲག་པོའི་ཕྲིན་ལས་སྒྲུབ་པའི་རྫས་ཡུངས་ཀར་྾།  ཕུལ་བ་ལ་བརྟེན་ནས་ཕུང་བྱེད་(༡༦༧)གདོན་བགེགས་ཉེར་འཚེ་ཐམས་ཅད་ཀྱི་རྩ་བ་བདེན་འཛིན་མ་རིག་པ་དང་།  དེ་འཇོམས་བྱེད་ཀྱི་གཉེན་པོ་མཐར་ཐུག་པ་བདེ་སྟོང་གཉིས་སུ་མེད་པའི་ཆོས་ཀྱི་དབྱིངས་ཀྱི་ཡེ་ཤེས་མི་བསྐྱོད་པའི་རང་མདངས་ཀྱིས་ཕྱི་ནང་གསང་བའི་གདོན་བགེགས་ཐམས་ཅད་དབྱིངས་རིག་ཏུ་བསྲེས་ཏེ་མཉམ་ཉིད་ཡེ་ཤེས་ཆེན་པོ་བདེ་བླག་ཏུ་ཐོབ་བྱེད་ཡུངས་ཀར་གྱི་྾། ༈རྒྱལ་སྲིད་སྣ་བདུན་བྱིན་གྱིས་བརླབས་ཏེ། ༈སྔོན་྾གསེར་འཁོར་ཕུལ་བ་ལ་བརྟེན་ནས་བདུད་ཐམས་ཅད་ལས་རྣམ་པར་རྒྱལ་བའི་ཆོས་ཀྱི་འཁོར་ལོ་ནམ་མཁའི་མཐར་གཏུགས་པ་སྐོར་བའི་དབང་དང་ལྡན་པའི་ཕྱིར་དུ་སྣ་བདུན་ནང་གི་འཁོར་ལོ་ལ་བརྟེན་ནས་བཀྲ་ཤིས་པར་གྱུར་ཅིག༈ལྷ་རྫས་ལས་བྱས་ལྟེ་བ་྾། ༈སྔོན་྾།  བརྟེན་ནས་ཚེ་དཔག་ཏུ་མེད་པའི་ཡོན་ཏན་དང་ལྡན་ཞིང་།  ལྷ་དང་བཅས་པའི་འཇིག་རྟེན་རང་གི་གཟི་བརྗིད་ཀྱི་ཟིལ་གྱིས་གནོན་པའི་དབང་དང་ལྡན་པའི་ཕྱིར་དུ་྾།  རིན་ཆེན་ངོ་བོ་ལྷ་རྫས་྾། ༈སྔོན་྾།  སེམས་ཅན་ཐམས་ཅད་ལ་ཏིང་ངེ་འཛིན་ཞི་བའི་ཚུལ་གྱི་བདག་དང་གཞན་གྱི་བདེ་བ་སྒྲུབ་པ་ལ་ཡིད་བཞིན་དུ་འབྱོར་པའི་དབང་དང་ལྡན་པའི་ཕྱིར་དུ་྾།  གཟུགས་མཛེས་ལྟ་ན་྾། ༈སྔོན་྾།  ལྷའི་མིག་རྣམ་པར་དག་པ་ཐོབ་ཏེ་འཕགས་ནོར་བདུན་དང་ལྡན་ཞིང་།  ཡེ་ཤེས་ཕུན་སུམ་ཚོགས་པའི་དབང་དང་ལྡན་པའི་྾།  གང་ཡང་། ༈སྔོན་྾།  སྟོབས་བཅུའི་སྟོབས་དང་ལྡན་ཞིང་།  བདུད་བཞིའི་སྟོབས་ཚར་བཅད་དེ་སེམས་ཅན་ཐམས་ཅད་ཐེག་པ་ཆེན་པོ་ལ་སྡུད་ནུས་པའི་དབང་དང་ལྡན་པའི་྾།  ཡན་ལག་ཐམས་ཅད་ལེགས་སྐྱེས་྾། ༈སྔོན་྾།  སོ་སོར་ཡང་དག་པའི་རིག་པ་བཞིས་འགྲོ་བ་རྣམས་མི་གནས་པའི་མྱ་ངན་ལས་འདས་པའི་དབྱིངས་སུ་ཐོགས་པ་མེད་པར་སྐྱེལ་ནུས་པའི་྾ཐོ་རངས་དུས་྾། ༈སྔོན་྾།  ཐབས་ཤེས་ཟུང་འབྲེལ་གྱིས་འཇིག་ཚོགས་ལ་ལྟ་བའི་རི་བོ་བཅོམ་ཞིང་།  ཤེས་བྱ་ཐམས་ཅད་ལ་ཐོགས་པ་མེད་པའི་ཡེ་ཤེས་ཀྱི་དབང་དང་ལྡན་པའི་ཕྱིར་དུ་྾།  འགྲོ་དང་ལྡོག་དང་ཀུན་ནས་ཡོངས་བསྒྱུར་བས།  ། བདུད་དཔུང་མ་ལུས་འཇིགས་པར་བྱེད་པ་སྟེ།  ། དཔལ་ལྡན་འབྱོར་པའི་དཔུང་དང་བཅས་པ་ཡི།  ། དམག་དཔོན་རིན་ཆེན་྾།  རྒྱལ་བར་བཀྲ་ཤིས་ལྷ་མོ་བརྒྱད་ཀྱིས་གདུགས་བཟང་གསེར་གྱི་ཡུ་ཅན་ཕུལ་དགེས་མགོ་བོ་ལ་གདུགས་ཀྱི་བཀྲ་ཤིས།  ལག་ན་གསེར་ཉ་འོད་འབར་(༡༦༨)ཕུལ་དགེས་མིག་ལ་ཉ་ཡི་བཀྲ་ཤིས།  པདྨ་འདབ་བརྒྱད་ཕུལ་དགེས་ལྗགས་ལ་པདྨའི་བཀྲ་ཤིས།  རིན་ཆེན་བུམ་པ་ཕུལ་དགེས་མགུལ་ལ་བུམ་པའི་བཀྲ་ཤིས།  དཔལ་བེའུ་འོད་འབར་ཕུལ་དགེས་ཡིད་ལ་དཔལ་བེའུའི་བཀྲ་ཤིས།  ཡིད་འོང་རྒྱལ་མཚན་ཕུལ་དགེས་ལུས་ལ་ངུར་སྨྲིག་རྒྱལ་མཚན།  ཆོས་དུང་སྒྲ་ལྡན་ཕུལ་དགེས་ངག་ལ་དུང་གི་བཀྲ་ཤིས།  གསེར་འཁོར་རྩིབས་སྟོང་ལྡན་པ་ཕུལ་དགེས་ཕྱག་ཞབས་ལ་འཁོར་ལོའི་བཀྲ་ཤིས་མཛེས་གྱུར་ཅིག། ཤུ་བྷཾ། །  ། །